*ՆԱԽԱԳԻԾ*

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ ՈՒ Մ

«\_\_\_\_\_» \_\_\_\_\_\_\_\_\_\_\_ 2015 թվականի N\_\_\_\_\_- Ն

ԱՂԵՏԻ ԳՈՏՈՒ ԲՆԱԿԱՎԱՅՐԵՐՈՒՄ ԵՐԿՐԱՇԱՐԺԻ ՀԵՏԵՎԱՆՔՈՎ ԱՆՕԹԵՎԱՆ

ՄՆԱՑԱԾ ԸՆՏԱՆԻՔՆԵՐԻ ԲՆԱԿԱՐԱՆԱՅԻՆ ԽՆԴԻՐՆԵՐԻ ԼՈՒԾՄԱՆ ՆՊԱՏԱԿՈՎ ՊԵՏԱԿԱՆ ԱՋԱԿՑՈՒԹՅԱՄԲ ԻՐԱԿԱՆԱՑՎԱԾ ԲՆԱԿԱՐԱՆԱՅԻՆ ՇԻՆԱՐԱՐՈՒԹՅԱՆ ԾՐԱԳՐԻ ՇՐՋԱՆԱԿՆԵՐՈՒՄ ԲՆԱԿԱՐԱՆ (ԲՆԱԿԵԼԻ ՏՈՒՆ) ՍՏԱՑԱԾ ԱՆՁԱՆՑ

ՀԵՏ ՆՎԻՐԱՏՎՈՒԹՅԱՆ ՊԱՅՄԱՆԱԳՐԵՐԻ ԿՆՔՄԱՆ ՎԵՐՋՆԱԺԱՄԿԵՏ

ՍԱՀՄԱՆԵԼՈՒ ՄԱՍԻՆ

Ղեկավարվելով Հայաստաի Հանրապետության քաղաքացիական օրենսգրքի 347-րդ և 352-րդ հոդվածների, ինչպես նա «Իրավական ակտերի մասին» Հայաստանի Հանրապետության օրենքի 14-րդ հոդվածի 3-րդ մասի դրույթներով, Հայաստանի Հանրապետության կառավարությունը որոշում է.

1. Սահմանել աղետի գոտու բնակավայրերում երկրաշարժի հետևանքով անօթևան մնացած ընտանիքների բնակարանային խնդիրների լուծման նպատակով պետական աջակցությամբ իրականացված բնակարանային շինարարության ծրագրի (այսուհետ՝ Ծրագիր) շրջանակներում կառուցված բազմաբնակարան շենքերից (բնակելի տներից) բնակարան (բնակելի տուն) ստացած անձանց հետ հատկացված բնակարանների (բնակելի տների) նվիրատվության պայմանագրերի կնքման վերջնաժամկետ`

1) 2010 թվականին Հայաստանի Հանրապետության Շիրակի մարզի Գյումրի քաղաքի Մուշ-2 թաղամասում կառուցված բազմաբնակարան շենքերից բնակարան ստացած, ինչպես նաև Հայաստանի Հանրապետության Լոռու մարզի Սպիտակ քաղաքի Վարպետաց թաղամասում կառուցված բնակելի տներից տուն ստացած անձանց համար 2016 թվականի հունիսի 1-ը.

2) 2012 թվականին Հայաստանի Հանրապետության Շիրակի մարզի Գյումրի քաղաքի Մուշ-2 և Անի թաղամասերում կառուցված բազմաբնակարան շենքերից բնակարան ստացած անձանց համար` 2016 թվականի դեկտեմբերի 1-ը:

2. Սահմանել, որ`

1) Ծրագրի շրջանակներում հատկացված բնակարանների (բնակելի տների) նվիրատվության պայմանագրերը սույն որոշման 1-ին կետում նշված վերջնաժամկետներում չկնքվելու դեպքում, այդ՝ Հայաստանի Հանրապետության սեփականությունը հանդիսացող բնակարանները (բնակելի տները), նվիրվում են համապատասխանաբար Գյումրու և Սպիտակի քաղաքային համայնքներին.

2) Ծրագրի շրջանակներում բնակարան (բնակելի տուն) ստացած, սակայն սույն որոշման 1-ին կետում նշված վերջնաժամկետներում հատկացված բնակարանի (բնակելի տան) նվիրատվության պայմանագրեր չկնքած ընտանիքների բնակարանային խնդիրների լուծման նկատմամբ պետական աջակցության ցուցաբերման պարտավորությունները համարվում են կատարմամբ դադարեցված:

3. Հայաստանի Հանրապետության քաղաքաշինության նախարարին` սույն որոշման 1-ին կետում նշված վերջնաժամկետները լրանալուց հետո եռամսյա ժամկետում հստակեցնել Գյումրու և Սպիտակի քաղաքային համայնքներին նվիրվող գույքի ցանկը և այն սահմանված կարգով ներկայացնել Հայաստանի Հանրապետության կառավարության հաստատմանը:

4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից: